Document ID: 32005R2036

32005R2036
L 328/13
SLUŽBENI LIST EUROPSKE UNIJE
14.12.2005.
UREDBA KOMISIJE (EZ) br. 2036/2005
od 14. prosinca 2005.
o trajnom odobrenju određenih dodataka hrani za životinje i privremenom odobrenju novog korištenja određenih već odobrenih dodataka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), a posebno njezine članke 3., 9.d stavak 1. i 9.e stavak 1.,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima za korištenje u hranidbi životinja (2), a posebno njezin članak 25.,
budući da:
(1)
Uredbom (EZ) br. 1831/2003 određuje se odobrenje dodataka za korištenje u hranidbi životinja.
(2)
Člankom 25. Uredbe (EZ) br. 1831/2003 utvrđuju se prijelazne mjere za zahtjeve za odobrenje dodataka hrani za životinje podnesene u skladu s Direktivom 70/524/EEZ prije datuma primjene Uredbe (EZ) br. 1831/2003.
(3)
Zahtjevi za odobrenje dodataka navedenih u prilozima ovoj Uredbi podneseni su prije datuma primjene Uredbe (EZ) br. 1831/2003.
(4)
Početni komentari tih zahtjeva, kako su predviđeni člankom 4. stavkom 4. Direktive 70/524/EEZ, proslijeđeni su Komisiji prije datuma primjene Uredbe (EZ) br. 1831/2003. Te je zahtjeve, prema tome, potrebno nastaviti razmatrati u skladu s člankom 4. Direktive 70/524/EEZ.
(5)
Korištenje pripravka mikroorganizma Sacharomyces cerevisiae (CNCM I-1079) privremeno je prvi put odobreno za krmače Uredbom Komisije (EZ) br. 1436/98 (3). Dostavljeni su novi podaci u prilog zahtjevu za odobrenje bez vremenskog ograničenja tog pripravka mikroorganizma. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome je korištenje ovog pripravka mikroorganizma, kako je određeno u Prilogu I., potrebno odobriti bez vremenskog ograničenja.
(6)
Korištenje pripravka mikroorganizma Pediococcus acidilactici (CNCM MA 18/5M) privremeno je prvi put odobreno za tovne svinje Uredbom Komisije (EZ) br. 866/1999 (4). Dostavljeni su novi podaci u prilog zahtjevu za odobrenje bez vremenskog ograničenja tog pripravka mikroorganizma. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome je korištenje ovog pripravka mikroorganizma, kako je određeno u Prilogu I., potrebno odobriti bez vremenskog ograničenja.
(7)
Korištenje pripravka mikroorganizma Enterococcus faecium (CECT 4515) privremeno je prvi put odobreno za prasad Uredbom Komisije (EZ) br. 654/2000 (5). Dostavljeni su novi podaci u prilog zahtjevu za odobrenje bez vremenskog ograničenja tog pripravka mikroorganizma. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome je korištenje ovog pripravka mikroorganizma, kako je određeno u Prilogu I., potrebno odobriti bez vremenskog ograničenja.
(8)
Korištenje enzimskog pripravka endo-1,3(4)-beta-glukanaze dobivenog od Trichoderma reesei (CBS 542.94) privremeno je prvi put odobreno za tovne piliće Uredbom Komisije br. 2374/98 (6). Dostavljeni su novi podaci u prilog zahtjevu za odobrenje bez vremenskog ograničenja tog pripravka enzima. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome je korištenje ovog pripravka enzima, kako je određeno u Prilogu II., potrebno odobriti bez vremenskog ograničenja.
(9)
Korištenje enzimskog pripravka endo-1,4-beta-ksilanaze dobivenog od Trichoderma longibrachiatum (ATCC 2105), endo-1,3(4)-beta-glukanaze i alfa-amilaze dobivenog od Bacillus amyloliquefaciens (DSM 9553), subtilizina dobivenog od Bacillus subtilis (ATCC 2107) i poligalakturonaze dobivenog od Aspergillus aculeatus (CBS 589.94) privremeno je prvi put odobreno za tovne piliće Uredbom Komisije (EZ) br. 418/2001 (7). Dostavljeni su novi podaci u prilog zahtjevu za odobrenje tog pripravka enzima bez vremenskog ograničenja. Procjena pokazuje da su ispunjeni uvjeti utvrđeni člankom 3.a Direktive 70/524/EEZ za takvo odobrenje. Prema tome je korištenje ovog pripravka enzima, kako je određeno u Prilogu II., potrebno odobriti bez vremenskog ograničenja.
(10)
Korištenje pripravka enzima endo-1,4-beta-ksilanaze dobivenog od Aspergillus oryzae (DSM 10287) odobreno je bez vremenskog ograničenja za tovne piliće, tovne pure i prasad Uredbom Komisije (EZ) br. 1332/2004 (8). Dostavljeni su novi podaci u prilog zahtjevu za proširenje odobrenja korištenja tog pripravka enzima na patke i tovne svinje. Europska agencija za sigurnost prehrambenih proizvoda (EFSA) donijela je mišljenje o korištenju ovog pripravka koje zaključuje da ono ne predstavlja rizik za tu dodatnu kategoriju životinja. Procjena pokazuje da su ispunjeni uvjeti utvrđeni člankom 9.e stavkom 1. Direktive 70/524/EEZ za odobrenje tog pripravka za takvo korištenje. Prema tome je korištenje ovog pripravka enzima, kako je određeno u Prilogu III., potrebno odobriti na razdoblje od četiri godine.
(11)
Korištenje pripravka enzima endo-1,4-beta-ksilanaze dobivenog od Trichoderma longibrachiatum (ATCC 2105) i subtilizina dobivenog od Bacillus subtilis (ATCC 2107) odobreno je bez vremenskog ograničenja za tovne piliće Uredbom Komisije (EZ) br. 943/2005 (9). Dostavljeni su novi podaci u prilog zahtjevu za proširenje odobrenja korištenja tog pripravka enzima na patke. EFSA je donijela mišljenje o korištenju ovog pripravka koje zaključuje da ono ne predstavlja rizik za tu dodatnu kategoriju životinja. Procjena pokazuje da su ispunjeni uvjeti utvrđeni člankom 9.e stavkom 1. Direktive 70/524/EEZ za odobrenje tog pripravka za takvo korištenje. Prema tome je korištenje ovog pripravka enzima, kako je određeno u Prilogu III., potrebno odobriti na razdoblje od četiri godine.
(12)
Korištenje pripravka enzima endo-1,4-beta-ksilanaze dobivenog od Trichoderma longibrachiatum (ATCC 2105), endo-1,3(4)-beta-glukanaze i alfa-amilaze dobivenog od Bacillus amyloliquefaciens (DSM 9553), subtilizina dobivenog od Bacillus subtilis (ATCC 2107) i poligalakturonaze dobivenog od Aspergillus aculeatus (CBS 589.94) privremeno je odobreno za tovne piliće Uredbom Komisije (EZ) br. 418/2001. Dostavljeni su novi podaci u prilog dva zahtjeva za proširenje odobrenja korištenja tog pripravka enzima na patke i kokoši nesilice. EFSA je donijela mišljenje o korištenju ovog pripravka za obje te kategorije životinja u kojem zaključuje u oba slučaja da ono ne predstavlja rizik za njih. Procjena pokazuje da su ispunjeni uvjeti utvrđeni člankom 9.e stavkom 1. Direktive 70/524/EEZ za odobrenje tog pripravka za takvo korištenje. Prema tome je korištenje ovog pripravka enzima za patke i kokoši nesilice, kako je određeno u Prilogu III., potrebno odobriti na razdoblje od četiri godine.
(13)
Procjena ovih zahtjeva pokazuje da je potrebno zahtijevati određene postupke radi zaštite radnika od izlaganja dodacima navedenim u prilozima. Takvu je zaštitu potrebno osigurati primjenom Direktive Vijeća 89/391/EEZ od 12. lipnja 1989. o uvođenju mjera poticanja poboljšanja sigurnosti i zdravlja radnika na radu (10).
(14)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravci koji pripadaju skupini „Mikroorganizmi”, kako je navedeno u Prilogu I., odobravaju se za korištenje bez vremenskog ograničenja kao dodaci u hranidbi životinja pod uvjetima propisanim tim Prilogom.
Članak 2.
Pripravci koji pripadaju skupini „Enzimi”, kako je navedeno u Prilogu II., odobravaju se za korištenje bez vremenskog ograničenja kao dodaci u hranidbi životinja pod uvjetima propisanim tim Prilogom.
Članak 3.
Pripravci koji pripadaju skupini „Enzimi”, kako je navedeno u Prilogu III., odobravaju se za korištenje na razdoblje od četiri godine kao dodaci u hranidbi životinja pod uvjetima propisanim tim Prilogom.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. prosinca 2005.

Labels: 16
17
0
3
6